钦定古今图书集成/明伦汇编/氏族典/第290卷 > 唐瞻
## 钦定古今图书集成/明伦汇编/氏族典/第290卷 > 唐瞻

按《宋史唐庚传》：“庚兄瞻，字望之，后名伯虎，字长儒，治
《易》《春秋》皆有家法。元祐三年，其父游泸南，伯虎兄弟
居母丧于丹山，伯虎夜半蹴庚曰：‘吾梦收父书，发之，
得‘亟来’二字。吾父得无他乎？吾心动矣。汝奉母奠，朝
夕吾趋泸南’。庚未及应，伯虎起，裹粮走至泸南。父果
病甚，见伯虎大惊，问其故，具告之。父叹曰：‘天告汝也’。”
是日疾少间，伯虎具舟侍父以归。居数日，疾复作，遂
卒。元符二年，庚以贡举事系狱，临卭，语连伯虎，临卭
并械之。凡对吏逾年，掠治无完肤，其词确然一不及
庚，以故狱久不具，卒会赦除之。伯虎性真率，无威仪，
人多易之。至是皆大服，以为不可及。卒于家。